817678-281.fm

ข้อตกลงสิทธิ์อนุญาตใช้งานสำหรับผู้ใช้

ตั้งใจอ่านก่อนที่จะใช้อุปกรณ์นี้

ข้อตกลงสิทธิ์อนุญาตใช้งาน ("EULA") นี้เป็นข้อตกลงทางกฎหมายระหว่าง (ก) คุณ (ไม่ว่าจะเป็นบุคคลธรรมดาหรือนิติบุคคล) และ (ข) HP Inc. ("HP") ที่ครอบคลุมถึงการใช้ผลิตภัณฑ์ซอฟต์แวร์ใดๆ ของคุณ ที่ติดตั้งหรือที่จัดหาให้โดย HP สำหรับใช้กับผลิตภัณฑ์ HP ของคุณ ("ผลิตภัณฑ์ HP") ซึ่งไม่ได้เป็นไปตามข้อตกลงสิทธิ์อนุญาตใช้งานอื่นต่างหากระหว่างคุณกับ HP หรือผู้จัดจำหน่ายอื่นๆ ซอฟต์แวร์อื่นๆ อาจมี EULA ภายในเอกสารประกอบทางออนไลน์ของตัวเองได้ คำว่า "ผลิตภัณฑ์ซอฟต์แวร์" หมายถึงซอฟต์แวร์คอมพิวเตอร์ และอาจหมายรวมถึงสื่อที่เกี่ยวข้อง วัสดุการพิมพ์ และเอกสารประกอบแบบ "ออนไลน์" หรือแบบอิเล็กทรอนิกส์

ภาคผนวกหรือบทต่อท้ายสำหรับ EULA นี้อาจมีมาพร้อมกับผลิตภัณฑ์ HP

สิทธิ์ในการใช้ผลิตภัณฑ์ซอฟต์แวร์มีเสนอให้บนเงื่อนไขที่ว่าคุณยอมรับในข้อตกลงและเงื่อนไขทั้งหมดของ EULA นี้ การติดตั้ง การคัดลอก ดาวน์โหลด หรืออีกนัยหนึ่งคือ การได้ใช้งานผลิตภัณฑ์ซอฟต์แวร์ จะถือว่าคุณได้ยอมรับต่อการผูกมัดกับข้อตกลง EULA นี้ หากคุณไม่ยอมรับในข้อตกลงสิทธิ์อนุญาตใช้งานนี้ แนวทางแก้ไขประการเดียวสำหรับคุณคือการส่งคืนผลิตภัณฑ์ที่ไม่ได้ใช้งานทั้งหมด (ฮาร์ดแวร์และซอฟต์แวร์) ภายใน 14 วัน เพื่อขอรับเงินคืนตามนโยบายขอรับเงินคืนแทนสินค้าที่คุณซื้อ

1. การให้สิทธิ์อนุญาตใช้งาน HP ให้สิทธิ์คุณดังต่อไปนี้ตราบใดที่คุณปฏิบัติตามข้อตกลงและเงื่อนไขของ EULA นี้:

ก. การใช้ คุณสามารถใช้ผลิตภัณฑ์ซอฟต์แวร์บนคอมพิวเตอร์เครื่องเดียว ("คอมพิวเตอร์ของคุณ") ถ้าคุณได้รับผลิตภัณฑ์ซอฟต์แวร์จากทางอินเทอร์เน็ต และเดิมได้รับสิทธิ์อนุญาตใช้งานบนคอมพิวเตอร์ได้มากกว่าหนึ่งเครื่อง คุณสามารถติดตั้งและใช้ผลิตภัณฑ์ซอฟต์แวร์นั้นบนเครื่องคอมพิวเตอร์เหล่านั้นได้เท่านั้น คุณต้องไม่แยกส่วนคอมโพเนนต์ต่างๆ ของผลิตภัณฑ์ซอฟต์แวร์เพื่อนำไปใช้งานบนคอมพิวเตอร์มากกว่าหนึ่งเครื่อง คุณไม่มีสิทธิ์จัดจำหน่ายผลิตภัณฑ์ซอฟต์แวร์ คุณสามารถโหลดผลิตภัณฑ์ซอฟต์แวร์ไว้ในหน่วยความจำชั่วคราว (RAM) ของคอมพิวเตอร์ของคุณด้วยจุดประสงค์ที่จะใช้ผลิตภัณฑ์ซอฟต์แวร์นั้น

ข. หน่วยเก็บข้อมูล คุณสามารถคัดลอกผลิตภัณฑ์ซอฟต์แวร์ไว้ในหน่วยความจำประจำเครื่องหรือหน่วยเก็บข้อมูลของผลิตภัณฑ์ HP

ค. การคัดลอก คุณสามารถทำสำเนาผลิตภัณฑ์ซอฟต์แวร์เพื่อเก็บบันทึกไว้ถาวรหรือไว้สำรอง ตราบใดที่สำเนานั้นประกอบด้วยประกาศความเป็นเจ้าของในผลิตภัณฑ์ซอฟต์แวร์เดิมนั้นทั้งหมด และใช้เพื่อเป็นการสำรองข้อมูลเท่านั้น

ง. การสงวนสิทธิ์ HP และผู้จัดจำหน่ายของตนขอสงวนสิทธิ์ทั้งหมดที่ไม่ได้ระบุไว้ให้คุณใน EULA นี้

จ. ฟรีแวร์ แม้ว่าข้อตกลงและเงื่อนไขของ EULA นี้ ส่วนทั้งหมดหรือบางส่วนของผลิตภัณฑ์ซอฟต์แวร์ซึ่งไม่ได้แสดงเป็นกรรมสิทธิ์ของซอฟต์แวร์ HP หรือซอฟต์แวร์ที่ได้มาจากบุคคลภายนอกภายใต้สิทธิ์อนุญาตใช้งานสาธารณะ ("ฟรีแวร์") ซึ่งคุณได้รับสิทธิ์อนุญาตใช้งานจะเป็นไปตามข้อตกลงและเงื่อนไขของข้อตกลงสิทธิ์อนุญาตใช้งานซอฟต์แวร์ที่มาคู่กับฟรีแวร์นั้น ไม่ว่าจะเป็นรูปแบบข้อตกลงที่ชัดเจน ข้อตกลงสิทธิ์อนุญาตใช้งานแบบเคลือบพลาสติกหรือแบบอิเล็กทรอนิกส์ ที่ได้ยอมรับ ณ เวลาที่ดาวน์โหลด การใช้ฟรีแวร์ของคุณจะอยู่ภายใต้ข้อตกลงและเงื่อนไขทั้งหมดของสิทธิ์อนุญาตใช้งานนั้น

ฉ. โซลูชันการกู้คืน โซลูชันการกู้คืนซอฟต์แวร์ใดๆ ที่ได้รับมากับ/สำหรับผลิตภัณฑ์ HP ของคุณ ไม่ว่าจะเป็นรูปแบบโซลูชันแบบใช้ฮาร์ดดิสก์ไดรฟ์ โซลูชันแบบใช้สื่อภายนอก (เช่น ฟลอปปี้ดิสก์ ซีดี หรือ ดีวีดี) หรือโซลูชันเทียบเท่าในรูปแบบอื่นๆ จะใช้เพื่อการคืนสภาพฮาร์ดดิสก์ของผลิตภัณฑ์ HP ตามจุดประสงค์เดิมของการซื้อโซลูชันการกู้คืนได้เท่านั้น การใช้ซอฟต์แวร์ระบบปฏิบัติการใดๆ ของ Microsoft ที่บรรจุอยู่ในโซลูชันการกู้คืนดังกล่าวจะอยู่ภายใต้ข้อตกลงของ Microsoft License Agreement

2. การอัปเกรด การจะใช้ผลิตภัณฑ์ซอฟต์แวร์ที่ระบุเป็นการอัปเกรดนั้น คุณจะต้องได้รับสิทธิ์อนุญาตใช้งานผลิตภัณฑ์ซอฟต์แวร์เดิมที่ HP ระบุไว้ว่ามีสิทธิ์ในการอัปเกรด เมื่อทำการอัปเกรดแล้ว คุณไม่อาจใช้ผลิตภัณฑ์ซอฟต์แวร์เดิมที่เป็นฐานสำหรับการได้รับสิทธิ์อัปเกรดได้อีก การใช้ผลิตภัณฑ์ซอฟต์แวร์เป็นการบ่งบอกว่าคุณยินดีที่จะให้ HP เข้าถึงผลิตภัณฑ์ HP ของคุณโดยอัตโนมัติเมื่อมีการเชื่อมต่อกับอินเทอร์เน็ต เพื่อตรวจสอบเวอร์ชันหรือสถานะของบางผลิตภัณฑ์ซอฟต์แวร์ และอาจทำการดาวน์โหลดและติดตั้งอัปเกรดหรืออัปเดตให้กับผลิตภัณฑ์ซอฟต์แวร์นั้นบนผลิตภัณฑ์ HP ของคุณโดยอัติโนมัติ เพื่อให้เป็นเวอร์ชันหรืออัปเดตใหม่ที่จำเป็นต่อการบำรุงรักษาระบบการทำงาน ประสิทธิภาพการทำงาน หรือการรักษาความปลอดภัยของซอฟต์แวร์ HP และผลิตภัณฑ์ HP ของคุณ อีกทั้งเพื่อให้การสนับสนุนหรือบริการอื่นๆ ที่มอบให้คุณเป็นไปโดยสะดวก ในบางกรณีคุณจะได้รับแจ้ง (ด้วยป๊อปอัปหรือวิธีการอื่นๆ) ให้คุณเริ่มดำเนินการอัปเกรดหรืออัปเดต โดยขึ้นอยู่กับประเภทของอัปเกรดหรืออัปเดตนั้น

3. ซอฟต์แวร์เพิ่มเติม EULA นี้มีผลใช้กับอัปเดตหรือส่วนเพิ่มเติมสำหรับผลิตภัณฑ์ซอฟต์แวร์เดิมที่ HP มีให้ ยกเว้นเมื่อ HP กำหนดข้อตกลงอื่นมาพร้อมกับอัปเดตหรือส่วนเพิ่มเติมนั้น หากว่าข้อตกลงทั้งสองดังกล่าวมีส่วนขัดแย้งกัน ให้ยึดข้อตกลงอื่นเป็นหลัก

4. การโอน

ก. บุคคลภายนอก ผู้ใช้ผลิตภัณฑ์ซอฟต์แวร์รายแรกสามารถทำการโอนผลิตภัณฑ์ซอฟต์แวร์ได้ครั้งเดียวให้กับผู้ใช้อีกราย การโอนใดๆ ต้องประกอบด้วยส่วนคอมโพเนนต์ สื่อ วัสดุการพิมพ์ทั้งหมด EULA นี้ และใบรับรองความเป็นของแท้ด้วยหากว่ามี การโอนอาจเป็นการโอนทางอ้อม เช่น การฝากส่ง ผู้ใช้ที่เป็นฝ่ายรับผลิตภัณฑ์ที่โอนมาต้องยอมรับข้อตกลงของ EULA ทั้งหมดก่อนที่จะทำการโอน สิทธิ์อนุญาตใช้งานของคุณจะถือเป็นอันสิ้นสุดโดยอัตโนมัติเมื่อการโอนผลิตภัณฑ์ซอฟต์แวร์เกิดขึ้น

ข. ข้อจำกัด คุณไม่สามารถเช่า ปล่อยเช่า หรือให้ยืมผลิตภัณฑ์ซอฟต์แวร์ หรือผัดเปลี่ยนกันใช้ผลิตภัณฑ์ซอฟต์แวร์เพื่อการค้า หรือการใช้ในส่วนราชการ คุณไม่สามารถปล่อยเช่าสิทธิ์อนุญาตใช้งาน มอบหมาย หรือโอนสิทธิ์อนุญาตใช้งานหรือผลิตภัณฑ์ซอฟต์แวร์ ยกเว้นที่มีระบุไว้ชัดเจนใน EULA นี้

5. สิทธิในความเป็นเจ้าของ สิทธิในทรัพย์สินทางปัญญาทั้งหมดในผลิตภัณฑ์ซอฟต์แวร์และเอกสารประกอบสำหรับผู้ใช้เป็นของ HP หรือผู้จัดจำหน่ายของตน และอยู่ภายใต้ความคุ้มครองของกฎหมาย รวมถึงแต่ไม่ได้จำกัดอยู่ที่ลิขสิทธิ์ของสหรัฐ ความลับการค้าและกฎหมายเครื่องหมายการค้า รวมทั้งกฎหมายที่บังคับใช้และบทบัญญัติตามสนธิสัญญาระหว่างประเทศอื่นๆ คุณต้องไม่ขจัดลักษณะรูปพรรณของผลิตภัณฑ์ ประกาศลิขสิทธิ์ หรือข้อจำกัดของกรรมสิทธิ์ใดๆ จากผลิตภัณฑ์ซอฟต์แวร์

6. การจำกัดรีเวิร์ซเอนจิเนียริง คุณต้องไม่ทำการรีเวิร์ชเอนจิเนียริง รื้อหรือแกะการประมวลผลผลิตภัณฑ์ซอฟต์แวร์ ยกเว้นที่ได้รับสิทธิ์อันควรตามคำสั่งภายใต้กฎหมายที่บังคับใช้เท่านั้นแม้มีข้อจำกัดนี้ก็ตาม หรือที่ระบุอนุญาตไว้ชัดเจนใน EULA นี้

7. ข้อตกลง EULA นี้มีผลบังคับใช้นอกจากจะเป็นที่สิ้นสุดหรือถูกปฏิเสธ EULA นี้ยังจะเป็นที่สิ้นสุดอันเป็นผลจากเงื่อนไขที่กำหนดไว้ที่อื่นใน EULA นี้ หรือถ้าคุณได้ละเมิดต่อข้อตกลงหรือเงื่อนไขใดๆ ของ EULA นี้

8. ข้อยินยอมในการรวบรวม/การใช้ข้อมูล

ก. HP จะใช้คุกกี้และเครื่องมืออื่นๆ ของเทคโนโลยีเว็บเพื่อรวบรวมข้อมูลทางเทคนิคที่เกี่ยวข้องกับซอฟต์แวร์ HP และผลิตภัณฑ์ HP ของคุณโดยไม่เปิดเผย ข้อมูลนี้จะมีไว้เพื่อใช้ในการอัปเกรดและการสนับสนุนหรือบริการอื่นๆ ที่เกี่ยวข้องตามที่อธิบายไว้ในส่วนที่ 2 HP ยังจะรวบรวมข้อมูลส่วนตัวรวมถึงที่อยู่โพรโทคอลอินเทอร์เน็ตของคุณหรือข้อมูลที่บ่งบอกตัวตนเฉพาะอื่นๆ ที่เกี่ยวโยงกับผลิตภัณฑ์ HP ของคุณและข้อมูลที่คุณได้ให้ไว้เมื่อทำการลงทะเบียนผลิตภัณฑ์ HP ของคุณ นอกเหนือจากไว้ใช้ในการอัปเกรดและการสนับสนุนหรือบริการอื่นๆ ที่เกี่ยวข้องแล้ว ข้อมูลนี้จะถูกใช้เพื่อส่งข้อมูลทางการตลาดให้กับคุณ (ด้วยความยินยอมที่ชัดเจนของคุณสำหรับในแต่ละกรณีตามข้อบังคับของกฎหมาย)

การยอมรับข้อตกลงและเงื่อนไขเหล่านี้ตามขอบเขตที่กฎหมายอนุญาตไว้เป็นการบ่งบอกว่าคุณได้ยินยอมให้ HP บริษัทสาขา และบริษัทในเครือทำการรวบรวมและใช้ข้อมูลส่วนตัวโดยไม่เปิดเผย ดังที่ได้อธิบายไว้ใน EULA นี้และที่อธิบายเพิ่มเติมในนโยบายส่วนตัวของ HP www.hp.com/go/privacy.

ข. การรวบรวม/การใช้โดยบริษัทภายนอก โปรแกรมซอฟต์แวร์บางโปรแกรมที่รวมอยู่ในผลิตภัณฑ์ HP ของคุณได้รับการจัดหาและอนุญาตใช้แยกต่างหากสำหรับคุณ โดยผู้ให้บริการที่เป็นบริษัทภายนอก (“ซอฟต์แวร์บริษัทภายนอก”) ซอฟต์แวร์บริษัทภายนอกอาจมีการติดตั้งและทำงานบนผลิตภัณฑ์ HP ของคุณแม้ว่าคุณได้เลือกไม่เปิดทำงาน/ซื้อซอฟต์แวร์ดังกล่าวก็ตาม ซอฟต์แวร์บริษัทภายนอกอาจรวบรวมและส่งข้อมูลทางเทคนิคเกี่ยวกับระบบของคุณ (เช่น ที่อยู่ไอพี ตัวระบุอุปกรณ์เฉพาะเจาะจง เวอร์ชันของซอฟต์แวร์ที่ติดตั้ง ฯลฯ) และข้อมูลระบบอื่นๆ บริษัทภายนอกจะใช้ข้อมูลนี้เพื่อระบุลักษณะเฉพาะทางเทคนิคของระบบและเพื่อให้แน่ใจว่ามีการติดตั้งเวอร์ชันล่าสุดของซอฟต์แวร์ในระบบของคุณ หากคุณไม่ต้องการให้ซอฟต์แวร์บริษัทภายนอกรวบรวมข้อมูลทางเทคนิคนี้หรือส่งการอัปเดตเวอร์ชันให้คุณโดยอัตโนมัติ คุณควรถอนการติดตั้งซอฟต์แวร์นั้นก่อนที่จะเชื่อมต่อกับอินเทอร์เน็ต

9. ข้อสงวนสิทธิ์การรับประกัน HP และผู้จัดจำหน่ายของตนมอบผลิตภัณฑ์ซอฟต์แวร์นี้ “ตามที่เป็น” พร้อมข้อบกพร่องทั้งหลายตามขอบเขตที่กฎหมายอนุญาตไว้ ดังนั้นจึงขอสงวนสิทธิ์การรับประกัน ประกัน และเงื่อนไขอื่นๆ ใดๆ ทั้งที่ระบุไว้ โดยปริยาย หรือชอบด้วยกฎหมาย รวมถึงแต่ไม่ได้จำกัดอยู่ที่การรับประกันกรรมสิทธิ์และการไม่ละเมิดสิทธิ์ การรับประกันโดยปริยายใดๆ หน้าที่ ประกัน หรือเงื่อนไขการนำออกค้าขาย หรือ คุณภาพอันเป็นที่พอใจ หรือความเหมาะสมของจุดประสงค์หนึ่งๆ และการปลอดจากไวรัสอันเกี่ยวเนื่องกับผลิตภัณฑ์ซอฟต์แวร์ทั้งสิ้น บางรัฐ/บางอำนาจศาลไม่อนุญาตให้ละเว้นการรับประกันโดยปริยายหรือการจำกัดระยะเวลาของการรับประกันโดยปริยาย ดังนั้นข้อสงวนสิทธิ์ดังกล่าวข้างต้นอาจไม่มีผลใช้กับคุณทั้งหมด

ในออสเตรเลียและนิวซีแลนด์ ซอฟต์แวร์มาพร้อมประกันที่ไม่สามารถละเว้นได้ภายใต้กฎหมายคุ้มครองผู้บริโภคของออสเตรเลียและนิวซีแลนด์ ผู้บริโภคชาวออสเตรเลียมีสิทธิ์ได้รับการเปลี่ยนสินค้าหรือการขอรับเงินคืนสำหรับกรณีที่สินค้าไม่ทำงานเป็นสำคัญ หรือได้รับค่าชดเชยสำหรับการสูญเสียหรือความเสียหายที่เห็นได้ชัดเจนอื่นๆ ผู้บริโภคชาวออสเตรเลียยังมีสิทธิ์ขอเปลี่ยนหรือซ่อมแซมซอฟต์แวร์ที่ไร้คุณภาพ โดยที่การไร้คุณภาพนี้ไม่เท่ากับการไม่ทำงานเป็นสำคัญ ผู้บริโภคชาวนิวซีแลนด์ที่ซื้อสินค้าเพื่อนำไปใช้หรือบริโภคส่วนตัว ภายในครอบครัวหรือภายในบ้าน และไม่ใช่เพื่อการทำธุรกิจ (“ผู้บริโภคชาวนิวซีแลนด์”) มีสิทธิ์ได้รับการซ่อมแซม การเปลี่ยนสินค้า หรือการขอรับเงินคืนสำหรับกรณีที่สินค้าไม่ทำงาน และได้รับค่าชดเชยสำหรับการสูญเสียหรือความเสียหายที่เห็นได้ชัดเจนอื่นๆ

10. การจำกัดความรับผิดชอบ แม้ว่าความเสียหายใดๆ ที่คุณได้ก่อขึ้น ความรับผิดชอบทั้งหมดของ HP และผู้จัดจำหน่ายใดๆ ของตน ภายใต้บทบัญญัติของ EULA นี้และการเยียวยาเฉพาะของคุณทั้งหลายดังที่ได้กล่าวไปข้างต้นจะจำกัดไม่น้อยไปกว่าจำนวนที่คุณได้จ่ายจริงแยกต่างหากสำหรับผลิตภัณฑ์ซอฟต์แวร์หรือ 5.00 เหรียญสหรัฐ ด้วยขอบเขตที่กฎหมายอนุญาตไว้ HP หรือผู้จัดจำหน่ายของตนจะไม่รับผิดชอบต่อความเสียหายอันเป็นเหตุ เป็นผลจาก หรือโดยอ้อมเป็นพิเศษใดๆ ทั้งสิ้น รวมถึงแต่ไม่จำกัดอยู่ที่ความเสียหายอันเกิดจากการสูญเสียกำไร หรือข้อมูลลับหรือข้อมูลอื่นๆ จากธุรกิจที่สะดุดลง จากการบาดเจ็บส่วนตัว จากการสูญเสียความเป็นส่วนตัวซึ่งเกิดจากหรือเกี่ยวเนื่องอย่างใดอย่างหนึ่งจากการใช้หรือความไม่สามารถใช้ผลิตภัณฑ์ซอฟต์แวร์ หรืออีกนัยหนึ่งไม่สัมพันธ์กับบทบัญญัติใดๆ ใน EULA นี้ แม้ว่า HP หรือผู้จัดจำหน่ายใดๆ ของตนได้รับคำปรึกษาถึงความเสียหายที่อาจเกิดขึ้นได้ดังกล่าว และแม้ว่าการเยียวยาจะไม่บรรลุตามจุดประสงค์หลักก็ตาม บางรัฐ/บางอำนาจศาลไม่อนุญาตให้ละเว้นหรือจำกัดความเสียหายอันเป็นเหตุหรืออันเป็นผล ดังนั้นข้อละเว้นหรือข้อจำกัดดังกล่าวข้างต้นอาจไม่มีผลใช้กับคุณทั้งหมด

11. ลูกค้ารัฐบาลสหรัฐ ตามข้อกำหนด FAR 12.211 และ 12.212 ซอฟต์แวร์คอมพิวเตอร์เพื่อการพาณิชย์ เอกสารประกอบซอฟต์แวร์คอมพิวเตอร์ และข้อมูลด้านเทคนิคสำหรับสินค้าได้รับการอนุญาตให้ใช้งานสำหรับรัฐบาลสหรัฐฯ ภายใต้สิทธิ์อนุญาตใช้งานมาตรฐานเพื่อการพาณิชย์ของ HP

12. การปฏิบัติตามกฎหมายการส่งออก คุณต้องปฏิบัติตามกฎหมายและระเบียบทั้งหมดของสหรัฐและประเทศอื่นๆ ("กฎหมายการส่งออก") เพื่อให้แน่ใจว่าผลิตภัณฑ์ซอฟต์แวร์ไม่ได้ (1) ถูกส่งออกทั้งทางตรงและทางอ้อม โดยละเมิดกฎหมายการส่งออก หรือ (2) ถูกนำไปใช้เพื่อจุดประสงค์ใดก็ตามที่กฎหมายการส่งออกห้ามไว้ รวมถึงการเผยแพร่อาวุธชีวภาพ เคมี หรือนิวเคลียร์โดยไร้ข้อจำกัด

13. ความสามารถและอำนาจชอบธรรมต่อสัญญา คุณได้แสดงตนเป็นผู้หนึ่งที่ได้บรรลุนิติภาวะในเมืองที่คุณอาศัยอยู่ และหากเหมาะสมคุณได้รับมอบหมายจากนายจ้างโดยชอบธรรมให้เข้าทำสัญญานี้

14. กฎหมายที่ใช้บังคับ EULA นี้มีกฏหมายของประเทศที่มีการซื้ออุปกรณ์เกิดขึ้นครอบคลุมไว้

15. ข้อตกลงทั้งหมด EULA นี้ (รวมถึงบทต่อท้ายหรือภาคผนวกใดๆ สำหรับ EULA นี้ที่มาพร้อมกับผลิตภัณฑ์ HP) เป็นข้อตกลงทั้งหมดระหว่างคุณและ HP อันเกี่ยวข้องกับผลิตภัณฑ์ซอฟต์แวร์ และมีผลแทนที่การติดต่อสื่อสารทางวาจาหรือลายลักษณ์อักษรก่อนหน้านี้หรือในปัจจุบัน ข้อเสนอและการนำเสนอทั้งหมดอันเกี่ยวข้องกับผลิตภัณฑ์ซอฟต์แวร์หรือกระแสความอื่นๆ ใดๆ ที่ครอบคลุมไว้ใน EULA นี้ หากว่าข้อตกลงตามนโยบายหรือโปรแกรมใดๆ ของ HP เพื่อบริการสนับสนุนขัดแย้งกับข้อตกลงของ EULA นี้ ข้อตกลงของ EULA นี้จะเป็นตัวควบคุม

© Copyright 2015 HP Development Company, L.P.

ข้อมูลที่ให้ไว้ ณ ที่นี้สามารถเกิดการเปลี่ยนแปลงได้โดยไม่ต้องแจ้งล่วงหน้า ชื่อผลิตภัณฑ์อื่นๆ ทั้งหมดที่กล่าวไว้ที่นี้อาจเป็นเครื่องหมายการค้าของบริษัทนั้นๆ ตามขอบเขตอนุญาตของกฎหมายที่บังคับใช้ การรับประกันเดียวของผลิตภัณฑ์และบริการของ HP จะปรากฏอยู่ในประกาศการรับประกันอย่างชัดเจนที่จัดส่งให้พร้อมกับผลิตภัณฑ์และบริการดังกล่าวเท่านั้น ข้อความในที่นี้จะไม่มีผลในการรับประกันเพิ่มเติมใดๆ ทั้งสิ้น ตามขอบเขตอนุญาตของกฎหมายที่บังคับใช้ HP จะไม่รับผิดชอบต่อความผิดพลาดหรือการขาดหายของข้อมูลด้านเทคนิคหรือเนื้อหาของเอกสารนี้

พิมพ์ครั้งที่หนึ่ง: สิงหาคม 2015

817678-281